b'\n_START_ARTICLE_\nJakob Zupan\xc4\x8di\xc4\x8d (znanstvenik)\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d je obiskoval klasi\xc4\x8dno gimnazijo v Ljubljani (1882\xe2\x80\x931891), \xc5\xa1tudiral matematiko in fiziko na Dunaju (1891\xe2\x80\x931896) in 1897 opravil dr\xc5\xbeavni izpit za profesorja iz obeh predmetov. Od 1896 je u\xc4\x8dil na gimnaziji v Kranju, 1898 pri\xc5\xa1el na klasi\xc4\x8dno gimnazijo v Ljubljano, 1901\xe2\x80\x931903 u\xc4\x8dil tudi ra\xc4\x8dunstvo in knjigovodstvo na Tehni\xc5\xa1ki srednji \xc5\xa1oli v Ljubljani in do za\xc4\x8detka 1. svetovne vojne pou\xc4\x8deval \xc5\xa1e na drugih \xc5\xa1olah v Sloveniji. Prva svetovna vojna ga je pregnala v Ljubljano. V letih 1915\xe2\x80\x931918 je u\xc4\x8dil na realki v Ljubljani, avgusta 1918 je prevzel vodstvo gimnazije v Gorici. Po italijanski zasedbi se je  vrnil v Ljubljano, septembra 1919 pa postal ravnatelj realne gimnazije v Mariboru. Po upokojitvi 1932 je \xc5\xbeivel v Ljubljani._NEWLINE_Zupan\xc4\x8di\xc4\x8d je bil dober in zelo razgledan pedagog. Po smrti kolega Bla\xc5\xbea Matka je priredil in dopolnil ve\xc4\x8d njegovih rokopisnih u\xc4\x8dbenikov. Zanimal se je za letalstvo, napisal kratko zgodovino letalstva V zra\xc4\x8dnih vi\xc5\xa1inah (1902) ter prvo slovensko knjigo s tega podro\xc4\x8dja \xc4\x8crtice o zrakoplovstvu in aviatiki (1911). V njej kratko obravnava teorijo in prakso letenja z baloni in letali in omenja slovenske pionirje Alfonza Kjudra, Ivana Ren\xc4\x8dlja, Edvarda Rusjana in druge. Knjiga je tudi tehten prispevek k slovenski terminologiji._NEWLINE_Obse\xc5\xbeno je bilo Zupan\xc4\x8di\xc4\x8devo prakti\xc4\x8dno znanje v botaniki. Z Alfonzom Pavlinom je hodil na izlete, mu pomagal nabirati in dolo\xc4\x8dati rastline.  Kot vnet planinec je prehodil vse slovenske gore, v letih 1909\xe2\x80\x931911 je objavljal \xc4\x8dlanke v Planinskem vestniku.'